62022CO0424_INF
Euroopa Kohtu (üheksas koda) 8. mai 2024. aasta määrus –Santander Bank Polska
(kohtuasi C‑424/22)
Eelotsusetaotlus – Euroopa Kohtu kodukorra artikkel 99 – Vastus, mille saab selgelt tuletada kohtupraktikast – Tarbijakaitse – Direktiiv 93/13/EMÜ – Ebaõiglased tingimused tarbijalepingutes – Artikli 6 lõige 1 ja artikli 7 lõige 1 – Lepingutingimuse ebaõigluse tuvastamise tagajärjed – Välisvaluutaga indekseeritud hüpoteeklaenuleping, mis sisaldab saadavat kasu ning vahetuskurssi käsitlevaid ebaõiglasi tingimusi – Krediidilepingu tühisus – Tagasitäitmiskohustus – Kinnipidamisõigus
Tarbijakaitse – Ebaõiglased tingimused tarbijalepingutes – Direktiiv 93/13 – Lepingutingimuse ebaõigluse tuvastamine – Ulatus – Hüpoteeklaenuleping –Lepingu tühisuse tuvastamine – Panga tuginemine kinnipidamisõigusele – Riigisisene kohtupraktika, mis seab pangapoolse võlgnetavate summade tagasimaksmise sõltuvusse sellest, kas tarbija on pakkunud, et tagastab kogu soorituse või tagab selle tagastamise – Lubamatus – Lepingu täitmisel juba tehtud tagasimaksete olemasolu – Mõju puudumine
(Nõukogu direktiiv 93/13, artikli 6 lõige 1 ja artikli 7 lõige 1)
(vt punktid 34, 37 ja 38 ning resolutsioon)
Resolutsioon
Nõukogu 5. aprilli 1993. aasta direktiivi 93/13/EMÜ, ebaõiglaste tingimuste kohta tarbijalepingutes artikli 6 lõiget 1 ja artikli 7 lõiget 1
tuleb tõlgendada nii, et:
nendega on vastuolus riigisisese õiguse selline kohtulik tõlgendus, mille kohaselt – kontekstis, kus tuvastatakse tarbija ning panga vahel sõlmitud hüpoteeklaenulepingu tühisus teatavate selles lepingus sisalduvate tingimuste ebaõigluse tõttu – viib selle panga tuginemine kinnipidamisõigusele olukorda, kus tarbija võimalus saada tagasi summad, mis on pangalt välja mõistetud nende tingimuste ebaõiglase laadi tuvastamisest tekkiva tagasitäitmiskohustuse kohaselt, on seatud sõltuvusse tarbija pakkumisest tagastada, või tagada, et tagastatakse, kogu sooritus, mille ta sellelt pangalt vaidlusaluse lepingu alusel sai, sõltumata selle lepingu täitmiseks juba tehtud tagasimaksetest.